Transitorower vasgetrekArgieffoto. (Foto: SAPD) Lede van die Valke se eenheid vir ernstige georganiseerde misdaad het Woensdag ŉ 35-jarige verdagte in hegtenis geneem vir ŉ transitorooftog wat verlede maand in Empangeni, KwaZulu-Natal, plaasgevind het. “Daar word beweer dat sekuriteitswagte besig was om kontant in Central Park af te lewer, toe hulle deur gewapende rowers voorgekeer is. Die verdagtes het dienspistole en ŉ onbekende bedrag kontant gebuit,” het kapt. Simphiwe Mhlongo, woordvoerder van die Valke, in ŉ verklaring gesê. Die verdagtes het toe in ŉ wegkommotor gevlug, wat later verlate in Port Dunford gevind is. Volgens misdaadstatistiek wat Vrydag bekendgemaak is, het 42 transitorooftogte in die eerste drie maande van die jaar plaasgevind. Dis is effens minder as die 47 rooftogte dieselfde tyd verlede jaar. Die verdagte, wat na bewering deel van die groep rowers was, is na afloop van ŉ ondersoek in hegtenis geneem en sou na verwagting vandag (Vrydag) in die hof verskyn het. Volgens die Valke in KwaZulu-Natal sal hulle voortgaan met die soektog na die res van die verdagtes totdat al die skuldiges aangekeer is.